Lars Løkke Rasmussen (V), 2009-01-28:
Jeg tror sådan set, at i disciplinen ydmyghed, om ikke andet, vil regeringen kunne slå spørgerne til hver en tid.
For det er sådan set et udtryk for ydmyghed her meget ærligt at sige, at det, der sker i verden omkring os, startende i USA og skyllende ind over hele Europa nu med nogle væksttal, som er negative i stort set alle europæiske lande - og der er vel kun tre-fire lande i Europa, der har en mindre negativ vækstudsigt, end vi har i Danmark - kommer til at påvirke os.
Det kommer til at påvirke os, uanset hvad vi træffer af politiske beslutninger i det danske Folketing.
Det er sådan set en ydmyg melding, for det er en melding om, at vi kerer os om enhver arbejdsløs, at vi vil gøre, hvad der står i vores magt, for at vi kommer bedst muligt igennem den her krise, og at vi undgår unødige stigninger i arbejdsløshedstallene, men det er også en bemærkning om, at det ikke er af denne verden at tro, at vi kan styre os igennem, uden at der er en effekt.
Og lige præcis derfor er det så vigtigt, at den handlekraft, vi imod oppositionens rådgivning har bygget op år efter år, bruges på en måde, så den får maksimal effekt.
Vi er i løbende dialog med alle interesseorganisationer i Danmark.
Vi statsministeren, økonomi- og erhvervsministeren, beskæftigelsesministeren og jeg - tager nu ud i hele Danmark og tager systematiske drøftelser med medlemmer fra beskæftigelsesrådene for at finde ud af, hvor det lige præcis er der skal drejes på nogle skruer, sådan at de penge, vi mod oppositionens rådgivning har lagt til side, bringes i spil på en måde, hvor vi får størst mulig effekt af dem.
Jeg føler, at jeg har et ansvar, og vi i regeringen føler, at vi har et ansvar for at styre os igennem den krise, der er kommet udefra, på en måde, så det får mindst mulig effekt - det får effekt, det kan vi ikke styre os udenom - på danskerne, hvor arbejdsløsheden stiger mindst muligt, men hvor vi samtidig også har øje for, at når konjunkturerne vender, hvilket de jo heldigvis gør på et tidspunkt igen, så kommer Danmark også godt ud af det i den anden ende.
Jeg ved godt, at det ville være meget enklere, hvis man kunne knipse med fingrene og bilde folk ind, at hvis hr. Leif Lahn Jensen og jeg her i dag bare blev enige om at skrive en check på et antal milliarder til kommunerne, som de kunne bygge skoletoiletter og renovere skoler for, så kom der ingen arbejdsløshed.
Det er jo et meget enklere budskab.
Jeg vil bare sige, at var det så enkelt, var jeg også parat til at tage checkhæftet op.
Jeg synes, man må tro på - og det skal så også være mit budskab til dem, der bliver ramt af arbejdsløshed - at den regering, der har stået i spidsen for Danmark i 7 år, og som har bragt arbejdsløsheden ned på et historisk lavt niveau, formentlig også kerer sig om det, formentlig også er glad for det resultat og formentlig også vil gøre sit yderste for at stå vagt om det resultat.
Jamen når vi så er i gang med de erhvervsskader, man pådrager sig som folketingsmedlem - man kan ikke sige ja, og man kan ikke sige nej - så har vi også lige nu yderligere fået dokumenteret, at der er en tendens til, at når man skal referere, hvad folk har sagt, så får den lige en grad ekstra.
Jeg har jo ikke stået her og sagt, at det alene er et resultat af regeringens indsats, at vi har en lav arbejdsløshed.
Det er også et resultat af regeringens indsats, det har også noget at gøre med, at der har været nogle ordentlige konjunkturer.
Men det, der i hvert fald er et resultat af regeringens indsats, er, at vi systematisk har overhørt den rådgivning, vi har fået fra oppositionen år efter år, om at bruge af overskuddet.
Det er præcis det, der gør, at vi i dag er i en situation, hvor vi har nedbragt gæld, hvor vi har robuste statsfinanser, og hvor man bliver udsat for misundelige blikke, når man møder sine kolleger i Europa, fordi det giver os en helt fantastisk handlekraft.
Derfor kan jeg jo ikke andet end at undre mig lidt over, at repræsentanter for det parti, som, hvis man havde fulgt rådgivningen, ville have sat regeringen i en dårligere situation for at kunne handle nu, hvor krisen kradser, er dem, der står og skoser regeringen for ikke at handle.
Vi handler: en ekspansiv finanspolitik, skattelettelser, stort set den mest lempelige finanspolitik i Europa, en bankpakke I, en kreditpakke, bedre muligheder for at støtte danske eksportvirksomheder og med en meget klar markering af, at vi kerer os om beskæftigelsessituationen, og at vi betragter spørgsmålet om fremrykning af offentlige investeringer som ét værktøj, som vi er parate til at gribe til, når timingen ellers er den rigtige.